༈ དག་སྣང་ཡེ་ཤེས་དྲྭ་བ་ལས། གྲིབ་བསང་བདུད་རྩིའི་སྤྲིན་ཕུང་བཞུགས་སོ༔ ན་མོ་གུ་རུ་པངྨཀ་ར་ཡེ༔ གྲིབ་བསང་བདུད་རྩིའི་སྤྲིན་ཕུང་འདི༔ བཟང་ཤིང་ཕྱེ་མར་གསུར་དུད་ལ༔ བརྟེན་ནས་གྲངས་མང་བརྗོད་གྱུར་ན༔ གྲིབ་མནོལ་ཀུན་སེལ་གཙང་མར་འགྱུར༔ སྐྱབས་མཆོག་གསུམ་རྩ་གསུམ་བྱིན་རླབས་དང་༔ ཆོས་བདེན་པ་གཉིས་ཀྱི་བདེན་སྟོབས་ཀྱིས༔ ཕྱི་སྣང་བ་སྣོད་ཀྱི་འཇིག་རྟེན་བསང་༔ ཞིང་དག་པ་མཁའ་སྤྱོད་ལྟ་བུར་གྱུར༔ ནང་གཡོ་བ་བཅུད་ཀྱི་སེམས་ཅན་བསང་༔ ལྷ་དཔའ་བོ་མཁའ་འགྲོ་ཁོ་ནར་གྱུར༔ གནས་སྦྲ་ཁང་ཟས་ནོར་འདོད་ཡོན་བསང་༔ རྟེན་གཞལ་ཡས་འདོད་རྒུ་ཕུན་ཚོགས་གྱུར༔ སྐྱབས་ཕན་བྱེད་ལྷ་དང་སྲུང་མ་བསང་༔ མཐུ་ནུས་སྟོབས་རྩལ་རྒྱས་བདེ་ལྡན་གྱུར༔ མི་འདིར་འདུས་ཡོན་མཆོད་འཁོར་བཅས་བསང་༔ རྐྱེན་མི་མཐུན་བར་ཆད་ཀུན་ཞི་ནས༔ དཔལ་བདེ་སྐྱིད་མངའ་ཐང་ལོངས་སྤྱོད་རྒྱས༔ དོན་འདི་ཕྱིའི་དགེ་ལེགས་ཀུན་འགྲུབ་ཤོག༔ རིག་འཛིན་པདྨ་འབྱུང་གནས་ངས༔ བྱིན་གྱིས་བརླབས་ཤིང་དགོངས་རྒྱས་བཏབ༔ རྡོ་རྗེ་གླུ་ཡི་ཚིག་འདི་དག༔ བརྗོད་པས་བསམ་པའི་དོན་ཀུན་འགྲུབ༔ ས་མ་ཡ༔ རྒྱ་རྒྱ་རྒྱ༔ བརྡ་ཐིམ༔ ཞེས་པ་འདི་ཨོ་རྒྱས་མཚོ་སྐྱེས་རྡོ་རྗེས་ཁྲག་འཐུང་བདུད་འཇོམས་རྡོ་རྗེ་ལ་འོད་གསལ་ཉམས་ཀྱི་སྣང་ངོར་གདམས་པའོ།། ཡི་གེ་པ་ནི་ཕུན་ཚོགས་བཀྲ་ཤིས་སོ།། །།